Zimbabwen kulta

Zimbabwen kulta (, lyhennys ZiG, valuuttakoodi: ZWG) on 5. huhtikuuta 2024 julkistettu Zimbabwen valtion virallinen valuutta. Valuutan liikkeellelaskemisesta vastasi Zimbabwen keskuspankki (Reserve Bank of Zimbabwe, lyhennys RBZ). Uudella valuutalla pyritään nostamaan kansallisen valuutan arvostusta ja vähentämään riippuvuutta ulkomaanvaluuttojen, erityisesti Yhdysvaltain dollarin käytöstä keskeisenä maksuvälineenä. Keskuspankin mukaan Yhdysvaltain dollari hyväksytään yhä maan toisena virallisena maksuvälineenä. 
Zimbabwen edeltävä valuutta.
Zimbabwen kulta on jo kuudes Zimbabwessa käytetty valuutta vuosien 2008–2009 poikkeuksellisen suuren (500 miljardin prosentin) hyperinflaation ja talouden romahtamisen jälkeen. Tuolloin maa joutui luopumaan kansallisesta valuutasta ja virallistamaan useiden ulkomaisten valuuttojen käytön romahtaneen Zimbabwen dollarin tilalla. Vuosina 2019–2024 Zimbabwessa oli käytössä viides versio Zimbabwen dollarista (valuuttakoodi ZWL), eli zimdollari, joka julkistettiin alkujaan nimellä RTGS dollari (). Valtio kielsi ulkomaiset valuutat kesällä 2019, mutta joutui sallimaan niiden käyttöönoton uudelleen koronapandemian aikana keväällä 2020. Zimdollari devalvoitui voimakkaasti vuodesta toiseen. Keskeisenä syynä rahan arvon romahtamiseen oli holtiton uuden rahan painaminen.
Zimbawen kullan digiraha, setelit ja kolikot sekä vakuus.
Zimbabwen kulta julkaistiin ensin digitaalisena. Fyysisten rahojen sunnitelma muuttui vielä julkaisukuukauden kuluessa. Alkujaan pieniksi seteleiksi suunnitellut 1, 2 ja 5 ZiGin rahat vaihdettiin kolikoiksi huhtikuun 2024 aikana. Liikkeelle laskettiin tai suunniteltiin laskettavan 1, 2, 5 ZiGin kolikot, 10, 50, 100, ja 200 ZiGin arvoiset setelit, sekä 25 ja 50 centin kolikot. Kansalaisille annnetiin kolmen viikon aika jolloin he saivat vaihtaa aiemmat Zimbabwen dollarinsa (valuuttakoodi ZWL) Zimbabwen kullaksi. Vaihtosuhteena oli liikkeellelaskuvaheessa – väitteen mukaan päivän kullan kurssin pohjautuen – 1 ZWL= 13,5686 ZWG. Uutta valuuttaa kehuttiin talouden vakauttajaksi. Sen arvon uutisotiin vakautetun 575 miljoonan Yhdysvaltain dollarin arvoisilla omaisuuserillä. Nämä tarkoittivat valtion ja keskuspankin varastoimaa ulkomaan valuutaa, kultavarantoja tai kullaksi muutettavia muita arvometalleja ja jalokiviä. Osaa varannoista säilytetään ulkomailla. 
Valuutan vastaanotto ja arvon kehitys.
Luottamus uuteen valuuttaan ei ole ollut kovin suurta, osin koska valtion taloudenhoito oli edellisten vuosikymmenien aikana epäonnistunut ja koska hintojen nousu (inflaatio) pysyi erittäin korkeana myös vuonna 2024. Toukokuussa uutisoitiin, että jopa osa valtion virastoista oli alkuviikkoina kieltäytynyt hyväksymästä maan uutta valuuttaa maksuvälineenä. Vaikka hallinto sittemmin määräsi korkeita rangaistussakkoja mustan pörssin kauppiaille, uuden valuutan hyväksyminen ja virallisten vaihtokurssien tunnustaminen oli seuraavana kesänä alhaisella tasolla. Esimerkiksi heinäkuun lopulla 2024 mustassa pörssissä Zimbabwen kulta -valuutan vaihtokurssi oli paljon virallista kurssia (1 USD ≈ 14 ZiG) kehnompi (1 USD = 25 ZiG). Kaikki kauppiaat eivät hyväksyneet maan uutta valuuttaa maksuvälineenä. Elokuun lopulla uutisoitiin, että valuutan hyväksymisprosentti maksuvälineenä oli noussut 91 prosenttiin (julkaisukuukauden huhtikuun 61 prosentista). 
Syys-lokakuussa 2024, jo alle kuuden kuukauden kuluttua valuutan julkaisemisesta, Zimbabwe ilmoitti muuttavansa uuden valuutan vaihtosuhdetta Yhdysvaltain dollariin, eli devalvoivansa uuden valuuttansa 44 prosentilla. Myös lehdistössä julkituotu ennuste valuutan vakauden jatkosta oli kehno. Valuutan turvaksi esitetyn kullan ja ulkomaan valuuttavarantojen määrää epäiltiin vahvasti liioitelluksi. Samalla kummaksuttiin, miksei kullan arvon noustua 28 prosenttia vaihtosuhde dollariin ollut muuttunut vastaavasti. Hallinnon pyrkimystä kiirehtiä siirtymistä yhteen kansallisesti hyväksyttyyn valuuttaan ei pidetty vallitsevissa oloissa järkevänä. Kun esimerkiksi polttoaineet, passit ja matkaliput piti yhä maksaa ainoastaan Yhdysvaltain dollareilla, epäluottamus uuteen valuuttaan säilyi korkeana. Yhdysvaltain dollarin ohella kansalaiset suosivat Etelä-Afrikan randia (ZAR) näiden valuuttojen vakauden vuoksi.
Lokakuun 2024 uutisoitiin, että Etelä-Afrikan keskuspankin tilastojen mukaan zimbabwelaiset käyttivät maksusuorituksissaan 70-prosenttisesti Yhdysvaltain dollaria ja vain 30-prosenttisesti Zimbabwen kultaa. Koska Yhdysvaltain dollareiden kysyntä on korkeaa, niiden kauppa mustassa pörssissä jatkui vilkkaana. Kansallisen Zimbabwen kullan (ZiG) arvo on heikennyt myös, koska valtio on painanut uusia seteleitä ilman että näille olisi osoitettu vakauttavia varantoja katteeksi. Poliittinen väkivalta oppositiota kohtaan, omaisuudensuojan puute sekä talouden epävarmuus ja korruptio ovat puolestaan tekijöitä, jotka ovat estäneet ulkomaisia investointeja maahan, mikä ilmenee myös valuutan arvossa.
Joulukuussa 2024 Zimbabwen valtionvarainministeri Mthuli Ncube totesi vuoden 2025 budjettia esitellessään, että valtion budjetissa oli varauduttu 52 prosentin devalvoitumiseen vuoden 2025 aikana.